**JÄÄTMEKAVA**

1. **Jäätmekava vajadus**

AS Nordkalk omab maavara kaevandamise lubasid, KMIN-002, KMIN-034 ja KMIN-109, Kurevere dolokivimaardlas. Alljärgnevas tabelis on toodud andmed mäeeraldiste ja nende teenindusmaa pindalade kohta (*edaspidi karjäär*):

|  |  |  |  |
| --- | --- | --- | --- |
| Kaevandusloa nr | Mäeeraldise nimetus | Mäeeraldise pindala (ha) | Mäeeraldise teenindusmaa pindala (ha) |
| KMIN-002 | Kurevere dolomiidikarjäär | 6,77 | 8,62 |
| KMIN-034 | Kurevere II karjäär | 9,61 | 10,88 |
| KMIN-109 | Esivere dolokivikarjäär | 81,97 | 94,54 |

Mäeeraldistel toimub nii maavara kaevandamine, kaevise rikastamine kui ka ladustamine. Kaevandamise jäätmekava eesmärk on vältida või vähendada jäätmete tekitamist ja nende ohtlikkust ning soodustada nende ringlussevõttu, korduskasutamist või taaskasutamist, kui see on keskkonnaohutu ja võimalik.

1. **Mäeeraldise maa-ala ja selle lähiümbruse kirjeldus**

Karjäär asub Lääne maakonna lõunaosas Hanila vallas, Kurevere dolokivimaardlas (maardla registrikaardi nr 82). Karjäärile lähim suurem asustatud punkt on Virtsu alevik. Kurevere II karjääri kaevandatav varu on 14,9 tuh. m3.

1. **Mäeeraldise lühikene geoloogiline ja hüdrogeoloogiline iseloomustus**

Kasvukihist ja liivsavimoreenist koosneva pinnakatte keskmine paksus on 0,74 m. Kasvukihi all avanevad Jaagarahu lademe (S1jg) dolokivid, millede ülemine, kuni 3,2 m paksune murenenud ja lõhenenud kiht moodustab kaljukatendi. Selle all lamavad rifidolokivid ja peenekristallilised dolokivid moodustavad tehnoloogilise dolokivina arvele võetud kasuliku kihi. Kasuliku kihi lamamis on Jaagarahu lademe savikad dolokivid ning Jaani lademe domeriidid.

Kvaternaarisetted, mis koosnevad liivakas-savisest lokaalsest moreenist, on vaadeldaval alal praktiliselt veetud. Siluri veekompleks, keskmise paksusega 20 m, koosneb Jaagarahu lademe (S1jg) erineva lõhelisusega dolokividest. Veerikkuselt on läbilõige väga ebaühtlane. Kohati esinev väikese lõhelisusega savikas dolomiit moodustab suhteliselt vettpidava kihi, mis võimaldab läbilõikes eraldada iseseisvaid veekihte. Läbilõikes esineb 20 m sügavuseni kaks veekihti. Kuni 10 m sügavuste puuraukude andmetel on 2,5-10 m sügavusel lõhelises vööndis surveta vesi, veetasemega 3,5-10 m abs. k., mis suvise madalveeseisu ajal on küllaltki veevaene - filtratsioonikoefitsient on 0,36 m/ööp. Aastane veetaseme kõikumise amplituud ulatub kuni 5 meetrini. Veerikkam on läbilõike ülemine osa 3,5-7 m vahemikus, kus filtratsioonikoetitsient ulatub 1-2 rn/ööp. Võib eeldada vertikaalsete lõhede esinemist, mis lõikuvad suhtelisse veepidemesse ning ühendavad ülemist ja alumist veekihti.

**4. Kavandatava tegevuse iseloomustus ja võimalike jäätmete iseloomustus mäeeraldise teenindusmaa piires**

Kogu katend on Kurevere II karjääri alalt juba eemaldatud, ladustatud teenindusmaale ja kasutatakse korrastamisel. Kaevandamiseks kasutatakse nn klassikalist lubjakivi kaevandamise viisi – puur-lõhketööd.

Paljandatud lubjakivi astangule puuritakse lõhkeaukude võrk ja kivim raimatakse puur-lõhketöödega. Lõhketööd tellib arendaja lepingu alusel litsentseeritud lõhketööde tegijalt, kes koostab ka nõuetele vastava puur-lõhketööde projekti. Lõhatud mäemass laaditakse ekskavaatoriga kallurile. Kallur transpordib lõhatud kaevise purustus-sorteerimissõlme, kus toimub mäemassi purustamine ja jaotamine fraktsioonideks. Kaevandamine toimub ühe astanguga.

Kaevandamisjäätmeid kaevandamise käigus ei tekitata – kogu kaevandatav materjal kaubastatakse või kasutatakse karjääri korrastamisel (sõelmed, katend, kaubastamiseks mittekõlbulik materjal). Erineva fraktsiooniga toodang realiseeritakse suurema nõudlusega perioodil vaheladudeta, väiksema nõudluse korral moodustatakse karjääri teenindusmaa piires laod.

Pärast varu ammendumist korrastatakse kaevandamisega rikutud maa korrastamisprojekti alusel. Mäeeraldiselt eemaldatud kasvukiht säilitatakse mäeeraldisel ja kasutatakse hilisemal korrastamisel. Tegemist on saastumata pinnasega, mis ladustatakse mäeeraldise teenindusmaa piires kaevandatud alas ja kasutatakse esimesel tehnoloogilisel võimalusel ning kogu ulatuses korrastamistöödeks. Arvestades piirkonna geoloogilisi tingimusi ja loodusliku põhjaveetaset on eeldatavaks korrastamise suunaks tehisveekogu rajamine. Veekogu rajamisel tuleb jälgida, et veekogu sügavus oleks valdavalt üle 2 m. Pärast mäetööde lõppu antakse eemaldatud katendiga ja sõelmetega karjääri nõlvadele ohutud kalded kohtades, kus see on korrastamistingimustest tulenevalt nõutav.

Nõlvade korrastamisel tuleb nõlvad tasandada laugemaks kui kasutatava materjali looduslik püsikaldenurk. Karjääri nõlvad tasandatakse ja rajatakse veepealses osas kaldega 1 : 2 ja allpool veetaset kaldega 1 : 5. Osa nõlvadest on otstarbekas jätta tasandamata ja moodustada neist tehispaljand, mis ilmestaks maastikku. Tasandatud nõlvad kaetakse kasvukihiga ja taimestatakse.

Jäätmekava koostas:

Tennobert Haabu,

Nordkalk AS mäetööde eest vastutav spetsialist

Uuendatud 19.08.2025:

Liisa Pert

Nordkalk AS keskkonnajuht